Intolerancia na tramal
Pekny deň prajem, som po reoperacii kolena. S rehabilitáciou som začala na 3.den od operácie a nakoľko bolo cvičenie sprevádzané veľkými bolesťami, ortopéd mi predpísal tramal.
Mam pocit, že liek mi nezaberá. Je možno že sa jedná o intoleranciu na daný liek ? 

Vopred ďakujem za Vašu odpoveď.
Dobrý deň,
ďakujeme za Vašu otázku.
Liek Tramal obsahuje tramadol, čo je analgetikum (liek proti bolesti) triedy opioidov pôsobiace na centrálny nervový systém. Používa sa na liečbu strednej až silnej bolesti.  V prípade, že sa liek užíva dlhodobo, môže sa jeho účinok znížiť a môže byť potrebné zvýšenie dávok (vznik tolerancie). Tolerancia sa u Vás mohla vyvinúť, ak ste bolesť kolena tlmili liekom s rovnakou účinnou látkou dlhodobo aj pred operáciou. V takom prípade je potrebné sa poradiť s lekárom o ďalšom postupe.
V prípade, že liek užívate od zákroku, pri veľmi silných bolestiach nemusí byť jeho účinok dostačujúci. V prípade pretrvávajúcej silnej bolesti je rovnako Váš stav potrebné konzultovať s lekárom.
Prajem skoré zotavenie.
S pozdravom
PharmDr. Veronika Kiabová